Papersnake/gushiwen huggingface dataset:
赠医士刘怀川
邝思诰（明代）

几年修炼谢尘寰，大事因缘出世间。自养黄芽居紫府，人栽红杏遍青山。

济生何用肱三折，不死全凭药九还。我亦云中曾煮石，逢君同得驻朱颜。
黄岩王玫伯同年后雕草堂落成寄诗索和次韵答之 其二
黄绍弟（清代）

沧桑饱阅如传舍，莽荡乾坤一叶身。杜老万间思突兀，放翁干步爱嶙峋。

手编诗集还题晋，口授经文未毁秦。闻道草堂无俗客，哦松来伴岁寒人。
恩赐龟紫二首 其一
陆游（宋代）

忆昔青衫上赤墀，颔间未有一茎丝。岂知晚拜金龟赐，却是霜髯雪鬓时。
墓后结庐三楹作
顾炎武（明代）

伟元居城阳，简之在丹徒。古人庐墓有至意，独我未得心烦纡。

东西南北亦人子，岂知天路还崎岖。奋矛跃马一到此，营地半亩先人隅。

筑室三楹户南向，前对日月开规模。旧栽松树无触鹿，惟有老柏衔悲枯。

忆昔曾蒙至尊诏，共姜名字悬三吴。至今东平冢上木，枝枝西靡朝皇都。

尔来天地春意绝，不见君父重呜呼。一身去国无所泊，类此鸿雁三秋徂。

阴风怒号白日孤，吁嗟此室千年俱。
勤政楼观乐
贾至（唐代）

银河帝女下三清，紫禁笙歌出九城。

为报延州来听乐，须知天下欲升平。
新亭落成
钱时（宋代）

峭壁擎空不偶然，自从开辟我周旋。
放开西北三边地，托起东南一片天。
得句谩酬康节韵，知音未断伯牙弦。
太平风蕗真堪老，不属枯禅不属仙。
月华清 春夜有怀碧岑江姐
沈纕（清代）

暖翠帘栊，烛光摇曳，百五韶光佳丽。归燕依人，飞破炉烟香气。

过残寒、垂柳阴中，更绿到、阑干第几。闲倚。看多情暮景，怀人触绪。

向感瑶章枉寄。怅咫尺非遥，云天迢递。闺阁无双，笑掩女郎哪比。

漫回首、天际妆楼，想人在、银屏近底。帘外。疏棂正淡月，夜凉如此。
标指六偈
释清远（宋代）

见极垂光，听圆含响。若谓见闻，法成尘想。光流大千，响传沙界。

对现全彰，无在不在。声不是声，色不是色。非色非声，山高水急。

眼不可见，耳不可闻。非见非闻，宛尔见闻。见色闻声，脱出根尘。

水月镜像，梦幻施陈。文殊宝刹，观音普门。周罗法界，唯子一人。

身土交映，妙绝凡圣。本有天真，非病不病。长歌且唱，妙舞更誇。

东西南北，示现空花。生死去来，去来生死。若不如是，多过多咎。

兹言未谛，此语皆宗。标指若示，古人同风。
葺居五首
苏辙（宋代）

南堂初一家，隔绝岁月久。
开墙北风入，爽气通户牖。
栋梁未摧折，斤斧聊结构。
非言事轮奂，粗反昔人旧。
春日即事二首
耿湋（唐代）

诗书成志业，懒慢致蹉跎。圣代丹霄远，明时白发多。

浅谋堪自笑，穷巷忆谁过。寂寞前山暮，归人樵采歌。

数亩东皋宅，青春独屏居。家贫僮仆慢，官罢友朋疏。

强饮沽来酒，羞看读了书。闲花开满地，惆怅复何如。
张释之谏文帝
刘子翚（宋代）

扰扰椎埋遍九原，因山独有霍陵存。
孝文俭德虽天纵，亦赖忠臣效一言。
渔父
吴镇（元代）

月移山影照渔船。船载山行月在前。山突兀，月婵娟。

一曲渔歌山月边。
迟暮
陆游（宋代）

迟暮固多感，况此岁峥嵘。
霜霰忽已集，夜闻络纬鸣。
青灯不解忽，依依有余情。
铜瓶煮寒泉，中作笙箫声。
沈忧能伤人，一夕白发生。
蓬莱渺云海，金丹几时成？
醉蓬莱·正槐龙欲老
陈允平（宋代）

正槐龙欲老，影动朱门，薰风帘卷。竹外人清，听秋声将转。梦草卷塘，种兰庭砌，爽气生葵扇。香染黄扉，律调翠简，赏音清宴。因念南阳，碧幢烟静，纶玉宣频，辔丝催遣。带锡犀虹，宠下甘泉殿。笑指蓬莱，画舸东去，向五云葱茜。骑竹欢迎，贺家湖上，绿香红茜。
口诀颂
周无所住（宋代）

意到心诚，湛然若凝。
昼夜无间，效验自应。
归园田居·其四
陶渊明（魏晋）

久去山泽游，浪莽林野娱。
试携子侄辈，披榛步荒墟。
徘徊丘垄间，依依昔人居。
井灶有遗处，桑竹残杇株。
借问采薪者，此人皆焉如？
薪者向我言，死没无复余。
一世异朝市，此语真不虚。
人生似幻化，终当归空无。
汉宫春 咏瓶中五色牡丹
佟世南（清代）

春艳花王，剪云霞五彩，乍制轻衣。淡描浓抹，全胜十样新眉。

汉宫春晓，露纷纷、粉黛胭脂。爱姊妹，梳妆各别，一般国色天姿。

最怕雨欺风妒，向胆瓶欹侧，如诉幽思。窗中绣帘深掩，蜂蝶休窥。

浮香泉煖，锁洞房、不放春归。更何用，玉环捧砚，沉香亭畔题诗。
甲申四月朔重游鼓山
沈廷芳（清代）

春光三月驶，岚翠万重深。选胜得清境，相于探远岑。

瀑飞分练影，籁发和龙吟。却忆残秋日，登高豁朗襟。
赠别
赵嘏（唐代）

水边秋草暮萋萋，欲驻残阳恨马蹄。

曾是管弦同醉伴，一声歌尽各东西。
丑奴儿（寄李德志）
王之望（宋代）

去年池馆同君醉，正是花时。隔院韶辉。桃李欣欣、如与故人期。

相望两地今千里，还对芳菲。春色分谁。雨惨风愁、依旧可怜枝。
颂四宾主
释印肃（宋代）

腾腾师子露全身，吞却森罗万象形。
头尾也无常独步，眼光不眨大惊人。
赠王道士
于武陵（唐代）

日日市朝路，何时无苦辛。不随丹灶客，终作白头人。

浮世度千载，桃源方一春。归来华表上，应笑北邙尘。
寒食杂兴三首 其二
周紫芝（宋代）

忆昔在京华，醉踏长安市。长安白面郎，快马如流水。

罗襦照暮春，斗草携佳丽。就中五侯家，云幄耀金翠。

九陌过香軿，都人拾遗珥。歌喧乐佳节，日暮多沉醉。

荣华一消歇，祸乱苍黄起。北狩随两宫，血属六万指。

征车去悠悠，河水日瀰瀰。浩歌哀江头，老泪不可止。
送王伯存守雷州
徐问（明代）

雷阳古城濒海曲，路入炎荒奠南服。长安万里化不流，故遣郎南领符竹。

郎南久负卓荦才，一麾五马从天来。鸿名歘到远人耳，旆旌双引烟云开。

萦纡山县鸡声早，候火煌煌连古道。十贤名在祠宇荒，君去还须问遗老。

我怀同舍心悠悠，夕阳望断江枫秋。天空海阔会何日，聚首还期鳷鹊楼。
书情寄从弟邠州长史昭
李白（唐代）

自笑客行久，我行定几时。绿杨已可折，攀取最长枝。

翩翩弄春色，延伫寄相思。谁言贵此物，意愿重琼蕤。

昨梦见惠连，朝吟谢公诗。东风引碧草，不觉生华池。

临玩忽云夕，杜鹃夜鸣悲。怀君芳岁歇，庭树落红滋。
蕈子
杨万里（宋代）

空山一雨山溜急，漂流桂子松花汁。
土膏松暖都渗入，蒸出蕈花团戢戢。
戴穿落叶忽起立，拨开落叶百数十。
蜡面黄紫光欲湿，酥茎娇脆手轻拾。
响如鹅掌味如蜜，滑似蒪丝无点涩。
伞不如笠钉胜笠，香留齿牙麝莫及。
菘羔楮鸡避席揖，餐玉茹芝当却粒。
作羹不可疏一日，作腊仍堪贮盈笈。
冻头王氏艺芳堂
周必大（宋代）

一闻编简香，如入芝兰室。
况将百尺楼，高贮三万帙。
清芬蔼阶庭，賸馥沾党术。
从渠海上夫，颠倒放李赤。
送僧常荫
刘挚（宋代）

吾师来曲江，落落伟丈夫。灵标峙松雪，清韵辉冰壶。

谈高文字间，欲趋仁义途。飘然迹无累，青天白云孤。

振衣下怀楚，遂欲游京都。京都贵人多，骈门耀金朱。

仁义卜知已，谁不顾子庐。况子兼外学，妙达性命枢。

言随祸福应，名利惟所呼。一出玩世故，应忆旧山隅。
赋祝次仲八景·山市晴岚
刘学箕（宋代）

贸易足鱼米，相逢话桑麻。
村墟人蚁纷，日夕山气佳。
酒贱醉瓷瓯，樵渔自生涯。
去中杨伯祥馆丈廷麟过访山堂即事赠别
钱谦益（清代）

云年燕山雪如掌，巢车雪暗胡尘上。紫髯参军匹马嘶，黑头总理靴刀响。

今年江南春雪飞，雪花满头来款扉。菡萏镫前谈战垒，梅花树下看征衣。

自从瞽史持汉节，金缯辇载边庭血。虏骑争夸曳落河，庙堂自倚中行说。

翰林飞书叫帝阊，至尊感激模御床。但令中使催房琯，肯为金人缚李纲。

贾庄战血高楼橹，元戎堂堂徇旗鼓。周处讵死齐万年，韩愈宁作孔巢父。

匝天锋刃一头颅，鬼护神撝九死余。秦庭自效无衣哭，汉党终惭举网疏。

明发堂中酌君酒，笑问于思无恙否。神州幸免犬羊族，太史何妨牛马走。

酒阑耳热夜欲分，错莫同云是阵云。红袖白衣犹未返，彤弓玈矢竟何云。

江天漫漫失山树，雪柱冰车塞行路。江南老翁鬓如雪，拥鼻吟诗送君去。
御河舟中
韩琦（宋代）

过虑先河备，轻舟造惬山。惊鸥情自动，流水意长闲。

村落多丰外，寒温不定间。如何援民溺，搔首只空还。
陈太庙舞辞七首 其二 凯容舞
佚名（隋代）

昭哉上德，浚彼洪源。道光前训，庆流后昆。神猷绵邈，清庙斯存。

以享以祀，惟祖惟尊。
过府学遂谒文翁堂
喻汝砺（宋代）

绿荻负幽隐，高槐泛轻凉。各誇一时好，披风互低昂。

讵知五月一，微阴忽催黄。我行鲁侯宫，独谒文翁堂。

若人骨已朽，道在斯不忘。遂令蜀文章，照耀日月旁。

世事俱腐臭，斯文真久长。靡颓能几时，萧条翳墟荒。

富贵岂不好，千载同一场。三叹过泮宫，抚已涕自滂。
【南吕】梁州第七_射雁鱼尾红
乔吉（元代）

射雁
鱼尾红残霞隐隐，鸭头绿秋水涓涓，芙蓉灿烂摇波面。见沉浮鸥伴，来往鱼船，平沙衰草，古木苍烟。江乡景堪爱堪怜，有丹青巧笔难传。揉蓝靛绿水溪头，铺腻粉白蘋岸边，抹胭脂红叶林前，将笠檐儿慢卷。迎头，仰面，偷睛儿觑见碧天外雁行现，写破祥云一片笺，头直上慢慢盘旋。
【一枝花】忙拈鹊画弓，急取雕翎箭，端直了燕尾鹓，搭上虎筋弦，秋月弓圆，箭发如飞电，觑高低无侧偏，正中宾鸿，落在蒹葭不见。
【尾】转过紫荆坡白草冢黄芦堰，惊起些红脚鸭金头鹅锦背鸳，吓得这鸂鶒儿连忙向败荷里串。血模糊翅搧扇，扑剌剌可怜，十二枝梢翎向地皮上剪。
九华道中
韩元吉（宋代）

行人脚底不生尘，绝壁仙凡路已分。
一水奔腾崖覆雪，九峰罗已岫填云。
谪仙才大三千首，国老谋深下万军。
莫对青山叹华发，丹砂未就又论文。
挽戴彦诚通判三首 其三
刘才邵（宋代）

贾鵩由来忌，应曾为废书。始终归有数，善庆岂无馀。

贤嗣真兰玉，令名惊里闾。他年定通显，跃马从金舆。
禅人并化主写真求赞 其一七三
释正觉（宋代）

默时说，说时默。白云无定心，青山有奇骨。半夜月移兮老兔推，百川潮落兮长鲸没。
松溪堡
王梦庚（清代）

路入松溪堡，悬崖剩古松。波光翻石壁，竹色护村春。

鸡犬黄沙曲，牛羊碧草茸。樵歌空际堕，穿出白云重。
南唐门道上见桃二首 其二
孙觌（宋代）

细红如糁未全匀，洗雨梳风日日新。前度刘郎在何处，故林空锁一枝春。
登揽秀亭
吕陶（宋代）

亭在西山积翠中，烟岚气象一重重。芟开檐际偏高竹，见得云重最后峰。

野色为谁长郁茂，物情于我似从容。年来已有林泉兴，倚著阑干兴转浓。
三月三日雨作遣闷十绝句
杨万里（宋代）

归得茅斋松竹边，看风看雨亦欣然。
空檐知与阶何故，须把青苔滴似穿。
杜鹃问答二首
刘克庄（宋代）

云安万里一禽微，翅短安能远奋飞。
帝放还山君有福，虏犹戌蜀我安归。
和崇安壁间
陈宓（宋代）

小阁峥嵘山四傍，清溪来作九霞觞。
我来细酌看山色，山色长佳为不忙。
游麻姑山九首 其一 麻姑山
曾巩（宋代）

军南古原行数里，忽见峻岭横千寻。谁开一径破苍翠，对植松柏何森森。

危根自迸古崖出，老色不畏莓苔侵。修竹整整俨朝士，下荫石齿明如金。

遂登半岭望城郭，但见积霭萦江浔。冈陵稍转露楼阁，沙莽忽尽横园林。

秋光已逼花草歇，寒气况乘岩谷深。我驰轻舆岂知倦，倏忽遂觉穷嵚崟。

龙门谁来此中凿，玉简不记何年沉。泉声可听真众籁，泉意欲写无瑶琴。

斗回地势平如削，䆉稏百顷黄差参。横开三门两出路，却立两殿当崖阴。

深廊千步抵岩腹，桀木万本摩天心。碑文磊嵬气不俗，笔划缥缈工非今。

世传仙人家此地，天风泠泠吹我襟。今人岂解不老术，可怪绿发常盈簪。

根源分明我能说，一室倾里输琅琳。相高既不拥耒耜，方壮又不持戈镡。

我丁轗轲岂暇议，直喜虚旷开烦襟。清谣出口若先构，白酒到手无停斟。

山人执袂与我语，留我馈我山中禽。玲珑当窗急雨洒，窈窕隔溪孤笛吟。

未昏已移就明烛，病骨夜宿添重衾。神醒气生目无睡，到晓独爱流泉音。

起来身去接尘事，片心未省忘登临。
与道按田至湖山有诗凡九章次其韵 题林屋洞口
沈与求（宋代）

仙去遗踪亦漫留，羽旗那复肯来游。欲知洞府烟霞邃，漠漠苍崖面橘州。
自适三首 其一
陈造（宋代）

自怜老瘦仍痴绝，每强衰颜趁后生。疗癖无方了诗课，迷魂有寨对棋枰。

绕床不著阿堵物，玩世何须身后名。倚赖儿曹解人意，典衣长得解馀酲。
长相思·桥如虹
陆游（宋代）

桥如虹，水如空。一叶飘然烟雨中。天教称放翁。
侧船篷，使江风。蟹舍参差渔市东。到时闻暮钟。
菖蒲歌
谢枋得（宋代）

有石奇峭天琢成，有草夭夭冬夏青。
人言菖蒲非一种，上品九节通仙灵。
异根不带尘埃气，孤操爱结泉石盟。
明窗净几有宿契，花林草砌无交情。
夜深不嫌清露重，晨光疑有白云生。
嫩如秦时童女登蓬瀛，手携绿玉杖徐行。
瘦如天台山上圣贤僧，休粮绝粒孤鹤形。
劲如五百义士从田横，英气凛凛磨青冥。
清如三千弟子立孔庭，回琴点瑟天机鸣。
堂前不入红粉意，席上常听诗书声。
怪石篠簜皆充贡，此物舜庙当共登。
神农知己入本草，灵均蔽贤遗骚经。
幽人躯玩发仙兴，方士服饵延修龄。
彩鸾紫凤琪花苑，赤虬玉麟芙蓉城。
上界真人好清净，见此灵苗当大惊。
我欲携之朝太清，瑶草不敢专芳馨。
玉皇一笑留香案，锡与有道者长生。
人间千花万草尽荣豔，未必敢与此草争高名。
挽刘学谕玗
廖行之（宋代）

诗礼家传旧，箕裘世袭良。
蚤同花萼秀，晚并桂椿芳。
方恨违同气，那知叹肯堂。
斯文今已矣，继踵属贤郎。
戏赠世弼用前韵
黄庭坚（宋代）

盗跖人肝常自饱，首阳薇蕨向来饥。
谁能著意知许事，且为元长食蛤蜊。
贺新郎·此腹元空洞
刘克庄（宋代）

此腹元空洞。少年时、诸公过矣，上天吹送。老大被他禁害杀，身上浮名孰重。这鼓笛、休休拈弄。彩笔掷还残锦去，愿今生、来世无妖梦。且饭犊，莫吞凤。新来喑哑如翁仲。羡王郎、骖鸾缥缈，玉箫吹动。应笑夔州村里女，灸面生愁进奉。要绝代、倾城安用。今古何人知此理，有吾家、酒德先生颂。三万卷，漫充栋。
寄临邛致政常郎中
范纯仁（宋代）

东海抛官勇退时，邦人留止任牵衣。三朝报国丹心尽，万里还乡一棹归。

身向清閒添寿考，德因潜隐更光辉。常思把酒亲高议，何日单车遂扣扉。
扬州被召著作佐郎自金山回阻冰效退之陆浑山
晁补之（宋代）

二年官扬犹一炊，丞聋毋害守不讥。
帝知无功呼返之，具舟从江民不知。
道傍愚叟为涕洟，岂无爱人如尔为。
我谢叟归视汝儿，风号鸿潦水涸陂。
冰塞川船不可移，白蜺横野光逶迤。
寒威上射小日规，旦行一里方午维。
十日系野儿啼饥，中无载盗过不窥。
官令十夫为操椎，耶许相力哀复疲。
我笑遣夫是安施，霜不杀草圣所欷。
岁十一月冰固宜，逆天进亦不可几。
为儿搏饭儿安嬉，宁三月暖犹流凘。
满路花·霜林飘赤叶
刘处玄（宋代）

霜林飘赤叶，遍地涌黄金。宾鸿离塞北，足声音。渊明归去，忘尘离，伪难侵。顿然觉，应物无心。道妙自然深。壶中仙景，遇外休寻。四时花放，论古更明今。要到乘风去，三岛十洲，蓬莱虽有高岑。
和许晓东宴杜陵草堂及游小天竺诗韵二首 其二
缪焕章（清代）

芒鞋曾蹈浙西山，廿载西湖梦想间。一自崎岖来蜀国，那堪烽火遍乡关。

楞华小證三生业，桑柘聊同十亩閒。虾菜鲈羹浑不羡，愿凭佛力驻丹颜。
兰陵王 游石门
曹亮武（清代）

耸而削。下视聱牙太恶。缘延过，直学猿猱，岩突当胸几推落。

此行应悔错。一二从游悸愕。手扪罅、半趾才容，问道何年废椎凿。

俄然转幽壑。有千尺惊涛，涧底喷薄。乔林闭日阴风作。

更森列奇石，狮蹲凤舞，苍龙偃卧旋奋跃。或哮虎相搏。

崩剥。蔓藤缚。怅旧日翻经，迹已湮却。两崖高峙如楼阁，但齿齿棱棱，憾摇羁魄。

归来暗省，怕夜里，睡难著。
浩气吟 其四
瞿式耜（明代）

年年索赋养边臣，曾见登陴有一人。上爵满门皆紫绶，荒村无一不青磷。

仅存皮骨民堪畏，乐尔妻孥国已贫。试问怡堂今在否，孤存留守自捐身。
郡王阁端午帖子
夏竦（宋代）

五色彩丝颁禁殿，千龄嘉庆集藩房。
玉堂弦诵依真馆，日日灵心降美祥。
醉太平·叹世
张可久（元代）

人皆嫌命窘，谁不见钱亲？水晶环入面糊盆，才沾粘便滚。文章糊了盛钱囤，门庭改做迷魂阵，清廉贬入睡馄饨，葫芦提倒稳。
汴中书事三首 其二
汪藻（宋代）

既雨堤仍注，无风浪更扬。麦登孤市沸，榆老半川凉。

击汰吴侬勇，传掫楚戍荒。秖应今夜月，儿女话他乡。
俶玉赠石绝肖竹根走笔谢之
陈宝琛（清代）

箨龙蛰化几千年，霜节冰心鍊许坚。自判生涯沟断伍，谁教末供砚山边。

钓诗将石君真剧，咒笋充粮我欲禅。恰为铁君添一契，入林残腊约梅仙。
学无学颂一十五首
释印肃（宋代）

昨夜三更日卓中，满天星斗雨蒙蒙。
三门佛殿相携手，要去西天路不通。
秋柳用渔洋韵四首 其二
张通典（清代）

枫叶江寒雁叫霜，感时遗恨满横塘。吟秋风入桓伊笛，咏絮诗横谢女箱。

但见征騑催汉使，只今瘦笛画滕王。潇潇暮雨吴娘老，把酒空寻碎锦坊。
呈竹石亭
陈著（宋代）

说道疏时元是密，偶于忙处得寻閒。
宿愁复岭重山外，新趣清风明月閒。
扇子诗
李石（宋代）

无适无莫羲皇人，不忧不惧击壤民。
只有太平容易事，事于何处费精神。
答赴补同人
刘克庄（宋代）

莫厌春泥没膝深，公卿皆拔自词林。
鹄袍肯在诸生列，虫篆原非壮士心。
山下久无吾屐齿，苇间忽听子挐音。
年来懒与人谀墓，欲赠刘叉未有金。
雁湖二首
李壁（宋代）

藻荇连延十亩余，从来佳致与人俱。
水禽扑碌时惊枕，城月朦胧当画图。
莫去渚兰留作佩，剩栽洲橘遣为奴。
从今杖屦频来往，乞与嘉名唤雁湖。
题洪州新建张令寄斋
郑刚中（宋代）

合倚金华步石渠，丹砂宁驻葛洪车。
有成用底三年政，必葺聊成一日居。
簿令优游闲制锦，签牌盘礴饱观书。
后来令尹须留意，莫道前人吒宿庐。
和叠山先生韵
王济源（宋代）

希武何意出山中，心事当年汉卧龙。
行止但凭天作主，别离初不泪沾胸。
定知晚菊能存节，未必寒松肯受封。
大义昭明千载事，前程尽更好从容。
又闻琴作
朱熹（宋代）

瑶琴清露后，寥亮发窗间。韵逐回风远，情随玄夜阑。

端居独无寐，林扉空掩关。起望星河落，哀弦方罢弹。
鹊桥仙 其二 挽王母沈孺人
王士禄（清代）

伯鸾友孟，少君妃鲍，金石齐贞比寿。肃雍梱内不闻声，独自理、䌟絣井臼。

徵兰屡兆，诒防多谷，天锡累累组绶。史家班管好标题，会待取、日华重昼。
水月院
陈舜俞（宋代）

兴随白鸟汀洲立，步殿青林台殿出。
湖脉来通方士泉，山颜分殿幽人室。
自苦扁舟每访寻，何年空谷无遗逸。
一夜霜风穿客衣，二十六房皆采橘。
重修西轩席上与弟侄皆赋
韩维（宋代）

明窗散群帙，于此穷曛朝。
竹色晚逾翠，草芽寒不彫。
志惭仲举大，节异渊明高。
孔门有内乐，愿附斯人曹。
桃源忆故人 别故人
洪希文（元代）

客亭折尽垂杨柳。马＊堤边无有。唱彻阳关杯酒。别我平生友。男儿得意须回首。鸟兔东飞西走。临发不堪分手。恋恋君知否。
感兴四章章五句 其二
汪晫（宋代）

胶扰浮生事若麻，世路崎岖易覆车，争如清净山人家。

静观抚掌付一笑，出户蔌蔌飞松花。
挽张郴州四首
曾丰（宋代）

永平称善状，长乐沸廉声。
孝史行于世，尚书荐以名。
匪朝金马去，有顷玉楼成。
不是文星坠，文星复太清。
诵次魏诗
孙觌（宋代）

歌终白玉烂，梦觉黄粮熟。斯人已寂寥，皎皎在空谷。

谁令黔首愚，竟坐城旦读。光芒丰城剑，恸哭荆山玉。

邹郎乃其徒，阅世何烛局。高风渺不嗣，句法此遗躅。

火攻真下策，吊古悼秦俗。骊山一炬燔，鸡林万金赎。
禅人并化主写真求赞
释正觉（宋代）

天童之师，顶雪颔丝。
三篾住山计，孤藤横膝时。
潭寒秋到早，空阔月行迟。
提起宗家无字印，门门何处不相宜。
为人题赠二首
杜牧（唐代）

我乏青云称，君无买笑金。虚传南国貌，争奈五陵心。

桂席尘瑶珮，琼炉烬水沉。凝魂空荐梦，低耳悔听琴。

月落珠帘卷，春寒锦幕深。谁家楼上笛，何处月明砧。

兰径飞蝴蝶，筠笼语翠襟。和簪抛凤髻，将泪入鸳衾。

的的新添恨，迢迢绝好音。文园终病渴，休咏白头吟。

绿树莺莺语，平江燕燕飞。枕前闻雁去，楼上送春归。

半月縆双脸，凝腰素一围。西墙苔漠漠，南浦梦依依。

有恨簪花懒，无聊斗草稀。雕笼长惨淡，兰畹谩芳菲。

镜敛青蛾黛，灯挑皓腕肌。避人匀迸泪，拖袖倚残晖。

有貌虽桃李，单栖足是非。云輧载驭去，寒夜看裁衣。
蜀茗词
施肩吾（唐代）

越椀初盛蜀茗新，薄烟轻处搅来匀。山僧问我将何比，欲道琼浆却畏嗔。
宿钟山赠泉禅师
郭祥正（宋代）

夜半松柏响，绕岩鸾凤音。披衣送遐盼，明月方庭深。

楼殿遍瑶层，宝塔楼中岑。定分付赤刀，世故仍痴淫。

六朝遗破冢，四圣崇幽林。香厨饭玉粒，千岁闻于今。

况逢大道师，妙传诸佛心。其徒五百人，坐忘静沈沈。

宝光泳琉璃，永无尘垢侵。何以明归仰，顿首兴微吟。
寿陈太庾
徐鹿卿（宋代）

寿山辉彩照湖山，管领春光又一翻。动地名声太丘长，传家诗派简斋孙。

梅关讯息羹调鼎，桃县风流酒满尊。里社逢时公事在，好施奇计复中原。
送溪州使君
罗隐（唐代）

兵寇伤残国力衰，就中南土藉良医。凤衔泥诏辞丹阙，雕倚霜良上画旗。

官职不须轻远地，生灵只是计临时。灞桥酒盏黔巫月，从此江心两所思。
祫飨太庙 其五
郊庙朝会歌辞（宋代）

景炎启旦，宝系开基。登俎如在，缩鬯有仪。明灵昭格，孝飨肃祗。

福茨绵瓞，罄宇均禧。
五祖栽松六祖担柴赞
释了惠（宋代）

夯担不担柴，通经不识字。
新州路上人，中书堂裹事。
三更月照东禅寺。
重阳二首
苏泂（宋代）

为客时多不解愁，亦逢佳节强登楼。
酒阑自摘茱萸望，何处青山是越州。
雪霁陪诸公登滕王阁分韵得阁字
洪朋（宋代）

醉乘笋舆归，馀兴陟层阁。其前俯长江，其下压城郭。

入眼迭辉俯，积雪未销铄。祲氛兹荡涤，山川一恢廓。

琼田认洲渚，璇树花丛薄。明明飞丹霞，往往翔皓鹤。

俯仰一神界，今我胡不乐。滕王已尘埃，大屋旧丹雘。

人生何自苦，兹游行已昨。吾闻水西峰，中有洞宫脚。

洪崖升天去，仙圣时间作。伊予千载裔，未鍊八琼药。

孰能相与游，更议入庐霍。
句
黄觉（宋代）

床头历日无多字，屈指明年七十三。
菩萨蛮
尹鹗（五代）

陇云暗合秋天白，俯窗独坐窥烟陌。楼际角重吹，

黄昏方醉归¤

荒唐难共语，明日还应去。上马出门时，金鞭莫与伊。

呜呜晓角调如语，画楼三会喧雷鼓。枕上梦方残，

月光铺水寒¤

蛾眉应敛翠，咫尺同千里。宿酒未全消，满怀离恨饶。

锦茵闲衬丁香枕，银釭烬落犹慵寝。颙坐遍红炉，

谁知情绪孤¤

少年狂荡惯，花曲长牵绊。去便不归来，空教骏马回。
陈太夫人挽章二首
曹勋（宋代）

有子贤仍贵，成家际盛时。
清修勤且俭，御下爱而慈。
忽忽辞荣养，哀哀见孝思。
几筵将启绋，惨淡晓云悲。
渔家傲
欧阳修（宋代）

七月芙蓉生翠水。明霞拂脸新妆媚。疑是楚宫歌舞妓。争宠丽。临风起舞夸腰细。

乌鹊桥边新雨霁。长河清水冰无地。此夕有人千里外。经年岁。犹嗟不及牵牛会。
生云石
蒋之奇（宋代）

藤阴棱石煜金科，磊砢常将风雨磨。刚被闲云生罅隙，禅僧迷失旧盘陀。
闺意
蒲寿宬（宋代）

聘得深村玉雪姿，力胜杵臼案齐眉。
笑他老大专房宠，犹把房帏比旧时。
台湾八景
庄年（清代）

回殊漠北子卿身，六出何来伴雁臣。
排闼一峰疑砌玉，凝眸几点恍堆银。
炎方特为开生面，羁宦浑如遇故人。
金碧山川都看尽，矾头画稿觉翻新。
赠别应仲康功二绝 其一
许景衡（宋代）

多谢故人怜逐客，不辞追路到吴山。谁知别意添悽断，却送归舟出北关。
屏山草堂四咏 其一 鹭洲钓月
周述（宋代）

维扬乔木翰林家，底事投閒钓鹭沙。真隐每嫌劳物色，烟波深处足生涯。
赠耿介邦石
周孚（宋代）

经年旅食厌菖蔓，雪后征衣亦自单。忆子最怜三虎怒，爱渠欲自万牛难。

向来老笔那容弃，此去尘冠尚可弹。败絮不温吾自尔，一杯浊酒禦春寒。
糖多令
宋先生（宋代）

搬载渡黄河。金关牢闭锁。运九还、须是功多。光透帘帏红似火。见金钱、万千朵。
过水涌银波。充开牛斗过。进工夫、□□蹉跎。见个真人便是我。暗欢喜、笑呵呵。
次韵沈仲说洞庭秋晚
虞堪（明代）

时花媚秋色，落日澹晴辉。橘亚丹枫树，江分白鸟矶。

围棋应遁迹，把钓或忘归。谩道因诗瘦，高情深翠微。
三锡堂下接桃 其二
释居简（宋代）

接枝换骨胜刀圭，脸晕娇风满旧蹊。有问春工在谁手，避秦人在武陵溪。
海云歌
周大枢（清代）

吾闻海上三神仙，曾城十二虚无间。巨鳌赑屃顽申秃，乘风徙去乘潮还。

秦皇汉武无仙骨，不见金银耀宫阙。定识徐栾非浪言，真有蓬壶浮硉矹。

东牟秋晚碧宇澄，阳乌浴翼投沧溟。浮云一朵起天际，绵邈千里连苍青。

奇峰复岭倏腾掷，五岳真形变顷刻。赤城霞标建高紫，匡君瀑布垂修白。

卧对真如宗少文，琴响泠冷动四壁。忽从浮槎弱水西，丹邱缥缈望丹梯。

栖台百座林端出，鸾鹄千群烟际迷。拍肩把袂飞仙人，毵㲚羽服青霞裙。

呼之欲下不肯下，笑我裋褐身贱贫。我宁住世趋埃尘，略欲识字窥皇坟。

但作顽仙何足珍，上界官府还纷纷。亦有赤砂与白鹄，行人牛马车轮囷。

若烟非烟缦五色，窈窕锦绣开青旻。信知造化弄奇诡，不独珠宫幻蜃市。

我作长歌歌海云，萧萧声卷秋风起。
陈菊圃参政寄诗千里外托兴于秋燕春花以示玩
马廷鸾（宋代）

灿灿黄花老圃宽，秋芳不采岂云悭。
江南九日闽千里，尚挹寒香纸墨间。
怀林鸿
郑阎（明代）

寒月照古树，朔风吹城楼。如何咫尺居，致我千里愁。

俯景暂自遣，浩歌无与酬。思君若逝水，旦暮长悠悠。
雪后行小园
刘攽（宋代）

一尺春泥频侧足，半池天水欲清神。柳黄梅白贪回首，惊起啼鸦雪洒人。
予去开化三十年戊午仲冬自江西召还道由江山境感叹成小诗
李光（宋代）

依然山色与溪声，岁月峥嵘祇自惊。独有老农能耐久，路傍犹说长官清。
杨柳枝 其七 赋小城梅枝
郑文焯（清代）

万枝寒玉照溪桥，鹤语今年雪未销。自占东风故城曲，凄凉烟月属前朝。
奇山繁步二十八字迎之
张埴（宋代）

闻有翛然一角巾，湖山雨亦动吟声。
如何十里繁江路，犹待诗筒一笑迎。
感遇十首次韵和黄著作鲁直以将穷山海迹胜绝
晁补之（宋代）

叶公好画龙，龙固不可晤。
安知下其室，惊骇暗楹雾。
昭王亦贸骨，冀以得马故。
相者竞举肥，终然驹远去。
送次公子之官安仁监税
杨万里（宋代）

汝仕今差晚，家庭莫恨离。
学须官事了，廉忌世人知。
争进非身福，临民只母慈。
关征岂得已，龙断欲何为。
小木兰花
佚名（宋代）

日逢三九。相对梅花倾寿酒。次第回春。甲子从头又一新。
敬翻一曲。付与歌儿勤为祝。为问仙翁。今岁蟠桃几度红。
送贾岩老还乡 其二
王十朋（宋代）

堂上慈亲数月违，片心遥逐白云飞。伤心尽听秭归鸟，难弟言归秭不归。
次韵答张沙河
黄庭坚（宋代）

张侯堂堂身八尺，老大无机如汉阴。
猛摩虎牙取吞噬，自叹日月不照临。
策名日已污轩冕，逃去未必焚山林。
我评君才甚高妙，孤竹截管空桑琴。
四十未曾成老翁，紫髯垂颐郁森森。
眉宇之间见风雅，蓝田烟雾生球琳。
胸中垒块正须酒，东海可揽北斗斟。
古人已悲铜雀上，不闻向时清吹音。
百年毁誉付谁定，取醉自可结舌瘖。
使公系腰印如斗，驷马高盖驱駸駸。
亲朋改观婢仆敬，成都男子宁异今。
又言屋底甚悬磬，儿婚女嫁取千金。
古来圣贤多不饱，谁能独无父母心。
众雏堕地各有命，强为百草忧春霖。
艾封人子暗目睫，与王同床悔沾襟。
陇鸟入笼左右啄，终日思归碧山岑。
一生能几开口笑，何忍更遣百虑侵。
忽投雄篇写逸兴，仰占乾文动奎参。
自陈使酒尝骂坐，惜予不与朋盍簪。
君材蜀锦三千丈，要在刀尺成衣衾。
南朝例有风流廦，楚地俗多词赋淫。
屈原离骚岂不好，只今漂骨沧江浔。
正令夷甫开三窟，猎以我道皆成禽。
温恭忠厚神所劳，于鱼得计岂厌深。
丈夫身在要勉力，岂有吾子终陆沈。
鄙人相士盖多矣，勿作蔡泽笑噤吟。
自警
陆游（宋代）

乳烹佛粥遽如许，菜簇春盘行及时。
草木欣欣渠得意，乾坤浩浩我何私。
怀材所忌多轻用，学道当从不自欺。
旦暮置规君勿怪，修身三省自先师。
满庭芳（擘蟹醉题）
方岳（宋代）

半壳含黄，双螯擘紫，风流浑是芦花。江头秋老，谁了酒生涯。玉质金相如许，怎消受、明月寒沙。橙香也，不闲左手，除是付诗家。

草泥，行郭索，横戈曾怒，张翰浮夸。笑鲈鱼虽好，风味争些。醉嚼霜前松雪，江湖梦、不枉归槎。停杯问，余其负腹，是腹负余耶。
霅溪夜宴诗（命曹娥唱怨江波三叠）
水神（唐代）

悲风淅淅兮波绵绵，芦花万里兮凝苍烟。

虬螭窟宅兮渊且玄，排波叠浪兮沈我天。

所覆不全兮身宁全，溢眸恨血兮徒涟涟。

誓将柔荑抉锯牙之喙，空水府而藏其腥涎。

青娥翠黛兮沈江壖，碧云斜月兮空婵娟。

吞声饮恨兮语无力，徒扬哀怨兮登歌筵。
静照堂
王安石（宋代）

任公蹲会稽，海上得招提。
净观堂新构，幽寻客屡携。
飞檐出风雨，洒翰落虹蜺。
投老黄尘陌，东看路恐迷。
洧川田家
李昌祺（明代）

榆绕村庄柳绕垣，绿阴深处启柴门。平芜满野牛羊卧，落穗盈柴鸟雀喧。

蓑笠雨晴当户挂，机梭夜静隔邻闻。馀年深觉为农好，望断南云想故园。
再谢见寄
胡寅（宋代）

非关粮尽不能兴，自叹车中蹭蹬鳞。
诗客颇能怜逐客，饔人知复受鲛人。
为怜飞箸千条玉，不忘牵潭百尺纶。
腹似鼓鼙无塌处，诗如姜蒜有余辛。
阌乡少府新权尔，争比周郎美味频。
寻梅
李云龙（明代）

闻道梅花发，寻芳到水滨。初疑满溪月，并作一林春。

瘦影窥难见，幽香辨始真。愿持贞白意，归赠素心人。
拟归田园
张九成（宋代）

所居极幽深，事简人迹稀。
乘兴或登山，兴尽辄复归。
芝朮足吾粮，薜萝富吾衣。
一生澹无营，百事不我违。
早行逢故人车中为赠诗
沈约（南北朝）

残朱犹暧暧。
余粉尚霏霏。
昨宵何处宿。
今晨拂露归。
刘行简见借诗稿以长句归之
沈与求（宋代）

文章偏忌声名早，富贵政须门第好。
了知二物不相关，风月膏粱兼者少。
刘郎天韵真不凡，飞腾宜在蓬莱岛。
年来穷愁已到骨，只有珠玑落残稿。
纷纷馀子何能追，定向诗坛分六纛。
造物小儿亦薄相，浪付繁华给挥扫。
却令径坐诗人穷，只与清冷消热恼。
向来狗监非同邑，渴尽文园尚傭保。
九原千古忽可作，如君自是不枯槁。
茅斋夜诵谁得闻，咄咄空能诉穹昊。
请君更作升天行，勿使贫胡强知宝。
雨二首 其二
孙觌（宋代）

淅沥珠跳瓦，淋浪绠缒檐。林园春寂寂，灯火夜厌厌。

寒著衣棱起，愁牵酒户添。诗翁独无事，危坐撚衰髯。
李丈次青方伯乞山中紫薇花将去数本媵之以诗
余云焕（清代）

紫薇花发绕吾庐，艳雪晴云拥上车。将去宛如新嫁女，到时应上旧中书。

前身或者丝纶阁，夜梦因之水竹居。位置平泉庄上好，不教沦落在荒墟。
画竹十二首 其二
吴镇（元代）

亭亭月下阴，挺挺霜中节。寂寂空山深，不改四时叶。
次韵答滑守梅龙图重阳惠酒二阕 其一
韩琦（宋代）

芳醇盈榼副风骚，慰我漳滨病拥旄。把菊不同陶令喜，白衣人只送香醪。
南岭路
朱庆馀（唐代）

越岭向南风景异，人人传说到京城。

经冬来往不踏雪，尽在刺桐花下行。
送人往长白山 其一
屈大均（明代）

雪使山长白，冰消作四江。人参三百里，貂鼠一千双。

汝去神池上，潺湲弄石淙。苍苍椵树好，应驻碧油幢。
答阆州通判吴师孟职方
赵抃（宋代）

阆州之景天下奇，尝见老杜城南诗。嘉陵江湍清且洁，锦屏山叠雄复巇。

醉翁生钟大峨秀，收拾气象为文词。自从屏星副郡治，讼平事简奚设施。

幽潜穹大极所有，搜罗咏赋一不遗。州僚俊集嘉酬和，海涛汹涌洪波随。

顾余不鄙可语者，联编累轴缄以贻。寸珠盈掬破冥晦，尺璧入手无瑕疵。

穷搜囊箧暴侈富，开窥秘啬心惊嬉。竟微一毫报佳况，临纸复辍惭久之。
燕衔花 闺情 新谱自度曲
丁澎（清代）

吹落燕衔花絮。着意留他住。帘栊斜入复飞来，凝眸乍，已随春暗去。

欹枕小眠惊起，没个安排处。剔匀残穗又灯花，郎归也，正萧萧暮雨。
城东尼寺哭妹三首 其二
边贡（明代）

生为同胞亲，死为异域魂。魂升不知返，亲断有馀恩。

列几陈羞不，芳醪湛空尊。阴风吹薄帷，惨惨白日昏。

徘徊复何见，恻怆难具论。
读程秀才诗
陆游（宋代）

程子晚相得，居然一坐倾。
新诗欲飞动，病眼未开明。
英妙非凡质，衰迟畏後生。
吾徒可相贺，五字有长城。
七用喜雨韵三首
吴潜（宋代）

颓年寒暑不能禁，休较玄枵与实沈。
自古难销儿辈口，从来幸契老天心。
农登稼穑多储宝，盗息萑蒲罕窃簪。
持此效君强曝背，庶几三径许归寻。
初十日早炊蕉步得家书并家酿
杨万里（宋代）

潢池东定得西还，病後涂中竟鲜懽。
为许朝来有新喜，庭闱一骑报平安。
年年自漉雪前醅，今岁无缘得一杯。
政是荒村愁绝处，家中送得六尊来。
满江红（自鹿田山桥袓）
韩元吉（宋代）

寂寞山城，春已半、好花都折。无奈向、阴晴不定，冷烟寒食。莫问花残风又雨，且须烂醉酬春色。叹使君、华发又重来，人应识。

丹井畔，山桥侧。空翠里，烟如织。便直教马上，醉巾沾湿。丞相车茵端未惜，孟公好客聊无客。算明年、溪路海棠开，还相忆。
水调歌头 留别澹心即用来韵
陈维崧（清代）

离别亦常事，惆怅慎毋然。归舟一路弄笛，吹裂水中天。

犹记吴趋坊后，再到惠山松畔，两地酒如泉。不久聚花下，小别向风前。

白翎雀，鸡叫子，想夫怜。岐王空宅，旧日法曲散如烟。

君有龙文百轴，近作小词一卷，千载定流传。早觅贺怀智，亟付李延年。
于中好·小构园林寂不哗
纳兰性德（清代）

小构园林寂不哗，疏篱曲径仿山家。昼长吟罢风流子，忽听楸枰响碧纱。
添竹石，伴烟霞。拟凭樽酒慰年华。休嗟髀里今生肉，努力春来自种花。
易帅守
尤袤（宋代）

维扬五易帅，山阳四易守。
我来七八月，月月常奔走。
帑藏忧煎熬，官民困驰骤。
世态竞趋新，人情盖诣旧。
如其数移易，是使政纷糅。
彼席不得温，设施亦何有。
淮南重雕瘵，十室空八九。
况复苦将迎，不忍更回首。
尝闻古为治，必假岁月久。
安得如弈棋，易置翻覆手。
一病七十日
陆游（宋代）

一病七十日，共疑无复生。
堤全河渐复，师济寇将平。
缥缈香云散，飕飀药鼎鸣。
庭前有残菊，自笑尚关情。
次韵和吴侍郎偶至城西一二名园
宋庠（宋代）

几曲西园路，幽深隐岁华。
偶乘安道兴，直过辟疆家。
畦脉争分溜，丛名各记花。
身闲飞盖远，容易到曛霞。
庭前香橼花日遇雨口占二首
彭年（明代）

林径无人尽日闲，幽禽时弄语关关。
胡床坐对斜阳影，咏得禽言一破颜。
雨压乔柯覆短檐，绿阴深处枕书眠。
繁花十日风吹散，犹有残英落砌鲜。
次韵才叔闻笛试灯二绝 其一
许及之（宋代）

叠石为山漫崛奇，玉峰欣对似相知。梅梢顶上吹霜笛，却惜流香过别池。
洪武癸亥夏五渡江访诸友暮归既登舟而风雨骤至
邓雅（元代）

清晨访故旧，及暮始言还。发棹风雨至，去留良独难。

小舟如一叶，出没波涛间。兀坐丧神魄，相顾惨不欢。

此身尽沾濡，那复惜衣冠。在险犹仓猝，历险心始寒。

从兹慎行止，宁复婴忧患。
定风波（与叶少蕴、阵经仲、彦文燕骆驼桥，少蕴作，次韵二首）
葛胜仲（宋代）

千叠云山万里流。坐中碧落与鳌头。真意见嬉吾已领。烟景。不辞捧诏久汀洲。

老去一官真是漫。溪岸。独余此兴未能收。留与吴儿传胜事。长记。赤阑桥上揽清秋。
春花
丘葵（宋代）

花萼相承二月时，深红浅紫总皆宜。
好春安得长为主，落叶那能再上枝。
灿漫不因晴日丽，披离非为晚风吹。
世间荣耀霎时事，误尺世人人不知。
题青城山范贤观
唐求（唐代）

数里缘山不厌难，为寻真诀问黄冠。苔铺翠点仙桥滑，

松织香黄古道寒。昼傍绿畦薅嫩玉，夜开红灶撚新丹。

钟声已断泉声在，风动茅花月满坛。
新滩
苏轼（宋代）

扁舟转山曲，未至已先惊。
白浪横江起，槎牙似雪城。
番番従高来，一一投涧坑。
大鱼不能上，暴鬣?一作腮?滩下横。
小鱼散复合，瀺灂如遭烹。
鸬鹚不敢下，飞过两翅轻。
白鹭夸瘦捷，插脚还欹倾。
区区舟上人，薄技安敢呈。
只应滩头庙，赖此牛酒盈。
兴势观
和凝（五代）

山名兴势镇梁洋，俨有真风福此方。瘦柏握盘笼殿紫，

灵泉澄洁浸花香。暂游颇爱闲人少，久住翻嫌白日忙。

只向五千文字内，愿成金骨住仙乡。
敬和九锁步虚词·通真锁
赵汝湜（宋代）

五岳皆积骨，千霜永难晨。
胡为甘短景，不悟丹台春。
至道岂在烦，录精练胎津。
六六琴心文，一悟通玄真。
盱眙郡楼
吴陵（宋代）

风物凄凉天地秋，凭高不尽古今愁。关河北望三千里，淮泗东来第一州。

日暮边声传画角，早寒霜气袭重裘。干戈澒洞何时静，王粲长吟独倚楼。
象棋二首 其一
吕陶（宋代）

咫尺楸枰计虑深，偶缘嬉戏便交侵。纵横各有往来道，胜负岂无名利心。

终局漫誇兵得地，在宫浑倚士如林。安危成败何殊此，付与閒人为讨寻。
送卢山人二首
杨万里（宋代）

有欠牛眠子为寻，剩将朽胔换华簪。
家阡只免牛羊到，此外穷通得上心。
上巳节府公宴和润沅学使韵呈贵阳尚书 其一
钱明训（清代）

清浅蓬莱见已三，摩天凝望隔层岚。扶冯历历辰依北，鞮寄雍雍鼓奏南。

渤海关山原壮阔，芳林风月尚清酣。留犁径路衣裳会，岂为听鹂载斗柑。
和千家诗六十首 其五十二 入直
李江（明代）

夕照寒光闪暮鸦，老臣宠渥荷分茶。玉堂步步春如海，多少清香得染花。
柳噪竹
杨亿（宋代）

好在碧坛湾，丛底度岁寒。
何堪栽凤律，祇好製鱼竿。
拂水烟稍润，含风剑叶攒。
芳荫聊奉庇，君试仰天看。
水调歌头·八蛮朝凤阙
佚名（宋代）

八蛮朝凤阙，四境绝狼烟。太平无事，超烘聚哨效梨园。笛弄崑崙上品，筛动云阳妙选，画鼓可人怜。乱撒真珠迸，点滴雨声喧。韵堪听，声不俗，驻云轩。谐音节奏，分明花里遇神仙。到处朝山拜岳，长是争筹赌赛，四海把名传。幸遇知音听，一曲赞尧天。
次韵陈四雪中赏梅
苏轼（宋代）

腊酒诗催熟，寒梅雪斗新。
杜陵休叹老，韦曲已先春。
独秀惊凡目，遗英卧逸民。
高歌对三白，迟暮慰安仁。
白头宫女行
吴兆骞（清代）

长安女冠头似雪，曳地黄紽悬百结。手执金经泪暗垂，云是前百旧宫妾。

一百充选入披香，倭堕新梳内殿妆。低鬟自惜青虫小，系臂愁看绛缕长。

当年御极方清晏，宫中屡启催花宴。云母屏开见舞人，水晶帘卷低歌扇。

歌舞年年乐事殊，森沈宝幄挂流苏。北宫漫阅鱼龙戏，东绢频临《蛱蝶图》。

图史纷披间珠翠，深宫镇日长无事。鹊顾书从女史传，鸾雏钗向昭仪赐。

昭仪明艳独承欢，促坐金床倚笑看。灯簇九微长侍辇，妆成七宝自凭兰。

兰前罗绮纷成列，阿监才人几分别。玉墀草细打球高，珠箔花深吹管彻。

景福宫前细柳垂，琼轩不闭共追随。绣镫缠鬃娇试马，绿绨隐几倦弹棋。

春花秋月年华换，掖庭寂寞肠堪断。素手翻书教小王，红颜对食怜同伴。

自从羽檄扰秦川，遂使官家少晏眠。五夜刺闺频报警，三春合殿罢开筵。

几载天颜惨不乐，中宵独坐占芒角。炮火新开内教场，诏书屡下文渊阁。

阁门封事日纷纷，督府潼关复覆军。几部黄巾残豫楚，千群青犊下宣云。

宣云处处名城堕，倒戈自启居庸锁。阙下交驰告急书，殿前望断平安火。

军锋倏忽逼神京，一夜都人已数惊。内苑左貂群揖盗，团营飞骑半翻城。

城上弓刀争内向，苍黄无复蓬莱仗。独御金鞭视九门，空颁铁券封诸将。

白马青袍卷地来，君王长叹不平台。日诏内人从避寇，手持爱子共衔哀。

可怜十叶汉天子，海竭山崩竟如此。复壁宁教伏后藏，佩刀自刺清河死。

珠伤玉碎满曾城，宫车无那赤龙迎。犹有黄门曾殉主，岂知紫闼竟屯兵。

自怜白首深宫住，欲问家山渺归路。潜脱霓裳出九重，却寻月径依双树。

一托香台已十秋，每谈遗事自生愁。室中漫礼金仙席，梦里还随玉辇游。

惆怅生年遘阳九，戒珠持遍甘衰朽。仙家龙种尚飘零，贱妾蛾眉亦何有。

我来故国几沾翰，摩娑铜狄北风酸。昭阳旧侍悲通德，长乐姬人识佩兰。

从古存亡堪太息，凄凉无处寻遗迹。《麦秀》偏伤过客情，《柘枝》还下宫人泣。
沂州望蒙阴诸山
徐锦（清代）

好山半不名，背郭互起伏。停鞭一回望，始知山色绿。

高树摇残霏，幽筠媚新沐。阳岫窜惊雉，阴崖走跂鹿。

崇睇渺兰坂，陂转碍旷瞩。烟霞缭其外，不辨岩与谷。

微闻溪涧声，急溜奏琴筑。安得郭熙笔，皴碧入绡幅。
送友人尉蜀中
徐晶（唐代）

故友汉中尉，请为西蜀吟。人家多种橘，风土爱弹琴。

水向昆明阔，山连大夏深。理闲无别事，时寄一登临。
和明叔游白龙溪
司马光（宋代）

溪深荒径微，寻胜不知疲。
寒月影随马，晓风冰满髭。
行歌被褐叟，聚戏拾薪儿。
外野饶真趣，令人襟抱夷。
舟早发富阳顺风过钱塘江望见江头忽然风转舟阻沙际 其二
林光（明代）

山抱钱塘总可观，丹青着笔亦应难。风波变换虽无定，心地閒应自觉宽。

屏嶂北排烟漠漠，潮流东去海漫漫。洪涛夺岸吞滩舌，勇羡篙师撑急滩。
还至吴淞茂洪用余临平诗韵放鱼因思旧行大江尝纵巨鱼再和为荅
张镃（宋代）

太仓云路天黏水，栉比渔家接沙觜。巨艘买放截江鳞，举网遮空暗窗纸。

钱多鱼贱俱放怀，成贯不数成船来。今朝纵汝真小惠，好去瞿塘滟滪堆。
临江仙 暮春
赵长卿（宋代）

春事犹馀十日，吴蚕早已三眠。多情忍对落花前。

酴醾飘暖雪，荷叶媚晴天。

香淡无心浸酒，绿浮可意邀船。时光堪恨也堪怜。

单衣三月暮，歌扇一番圆。
水调歌头·题李季允侍郎鄂州吞云楼
戴复古（宋代）

轮奂半天上，胜概压南楼。筹边独坐，岂欲登览快双眸。浪说胸吞云梦，直把气吞残虏，西北望神州。百载一机会，人事恨悠悠。
骑黄鹤，赋鹦鹉，谩风流。岳王祠畔，杨柳烟锁古今愁。整顿乾坤手段，指授英雄方略，雅志若为酬。杯酒不在手，双鬓恐惊秋。
高宗郊前朝献景灵宫二十一首 其十 再诣圣祖位用《乾安》。
郊庙朝会歌辞（宋代）

于赫炎宋，十叶华耀。属兹郊报，陟降在庙。其降伊何，椒浆桂酒。

再拜斟酌，永御九有。
临江仙
宋先生（宋代）

说甚坎离龙共虎，休言火候周天。阳精不走自神全。双关明有路，真上至泥丸。

牢锁金关并玉户，日魂月魄烹煎。三宫都满体牢坚。阳神朝上帝，永劫作天仙。
子渊送牡丹
戴复古（宋代）

有酒何孤我，因花赋恼公。
可怜秋鬓白，羞见牡丹红。
海上盟鸥客，人间失马翁。
不知衰病后，禁得几春风。
惠山泉用坡公韵
邵名世（明代）

名泉天所钟，能浣诗人腹。大哉乾坤内，支派凡几族。

剑乾与龙乾，渟泓石潭蓄。中泠逼建业，大江波相续。

谷帘音清壮，如击渐离筑。盘纡虾蟆口，郁若蛟螭蹙。

第二名兹泉，特以谤语渎。试步漪澜堂，箬裹圻新绿。

数椀通仙灵，至味胜飧玉。众泉胥朝宗，俯首甘臣仆。

圆乾郭若盆，玩之才一掬。岂知千古人，齿颊余芳馥。

天随玉川徒，游屐山中熟。诗肠瀹灵源，泱漭流万斛。
寒食出郊三首
李揆（宋代）

寒食深山路，桃花雨里开。
可怜传檄出，不为踏青来。
泥滑竹冈下，鸡鸣田舍隈。
邱园二十里，松槚有余哀。
香炉峰
徐凝（唐代）

香炉一峰绝，顶在寺门前。尽是玲珑石，时生旦暮烟。
枕易
连文凤（宋代）

身世相忘象外天，清风一枕几千年。
有时默默焚香坐，间看白云心自玄。
兰室
吕颐浩（唐代）

秋兰馥郁有幽香，不谓无人不吐芳。最好移根来一室，试纫幽佩意何长。
大阅
释元肇（宋代）

吴宫旧有名，阅武事非轻。金鼓从天落，戈鍪照雪明。

令严云鸟绝，机发鬼神惊。士气贾馀勇，归笳奏太平。
浣溪沙 晓思
沈谦（清代）

恻恻春寒近五更。半窗斜月叫新莺。梦儿难好却无凭。

倚柱有新空盼影，隔花相唤不闻声。最无情处最牵情。
游榕溪
潘勖（明代）

溪流五月净巾袍，有客冲炎泛小舠。水落岸痕留泡泡，周回野色通江皋。

阴繁绿筱凉堪爱，静泊青萍兴自高。醉入深萝寻古院，笑吹长笛奏云璈。
西岩观瀑水简沈庄仲三首
刘学箕（宋代）

云润衣裾夕露沾，悬崖一水散疏帘。
精庐隐约青山下，缥缈飞甍出画檐。
别姚江
李洪（宋代）

古埭潮迎楫，苍山翠募耕。
人烟半渔钓，方物杂蛮荆。
宿雨迷梅坞，过云望四明。
匆匆理归柂，未暇脍长鲸。
饯秘书郎刘侯出守龙舒分韵得亭字
程公许（宋代）

皖伯疏封有故城，新堂犹宝李翱铭。
三峰秀出尘区外，二水空流战血腥。
在昔建邦专地势，祗今误计奇沙汀。
集鸿底处容棲宿，冠鹖何人称使令。
轮对适当三馆彦，忠纯能耸四聪听。
俄闻命绾邦侯组，应是名题御坐屏。
地有险夷何可择，事方艰棘不遑宁。
扶持羸惫为耕叟，收敛奸雄作战丁。
遗爱重寻朱邑庙，壮图仍访吕蒙亭。
可能旧观珠还浦，试拓新规刃发硎。
少待烽烟清紫塞，却持笔橐侍彤庭。
男儿莫作分携恨，勋业相期汗简青。
九日同尤司户舟行游梅山
喻良能（宋代）

令节逢重九，相携鉴上游。
扁舟游舴艋，左手把蝤蛑。
红叶明青眼，黄花重白头。
晚来风色好，归棹得夷犹。
雪诗六首义取六出 其四 忆烟舟
郭之奇（明代）

忆昔烟水舟，冷艳飞寒翼。风絮舞空来，江花岂尽极。

昨疑雒浦神，解佩凌波拭。或是鲛人珠，持绡沾晓臆。

如练复如丝，潇湘裙几幅。娥娥出素颜，皎皎光南国。

人居白玉楼，心贮冰壶侧。霜浮云外峰，粉坠千林饰。

何年物象移，几度狼烽塞。回首一凄然，江山宁旧色。
谢秀才有妾缟练改从于人秀才留之不得后生感忆座人制诗嘲谢贺复继四首 其三
李贺（唐代）

洞房思不禁，蜂子作花心。灰暖残香炷，发冷青虫簪。

夜遥灯焰短，睡熟小屏深。好作鸳鸯梦，南城罢捣砧。
铅山庙宇题壁
刘学箕（宋代）

莫遣离愁相绊萦，九州之外尽愁城。
酒频挹注幽尤浣，诗苦冥搜太瘦生。
漠漠草茵习蛱蝶，深深柳幄韵鹂鹒。
客怀未与成匆遽，三沐三熏慰此情。
偈四首
释慧晖（宋代）

巢知风，穴知雨，
甜者甜苦者苦。不须计较作思量，
五五从来二十五。万般施设到平常，
此是丛林饱参句。
柳梢青 其六
朱敦儒（宋代）

水云晚照。浮生了了，霜风衰草。日月金梭，江山春梦，天多人少。

赤松认得虚空，便一向、飞腾缥缈。直上蓬瀛，回看沧海，凄然长啸。
解语花 试鼓
杨芳灿（清代）

架涂青漆，床钉圆花，百面春雷响。云窗雾幌。传声处、趱得和风骀荡。

歌场十棒。恰衮遍、六幺高唱。绕花丛、红萼催开，更翠萌齐长。

少日萧郎伎痒。朅来骑屋栋，意气豪上。一般俊爽。

花奴手、可似渔阳清壮。休誇跌宕。怕绝调、更无人赏。

近天街、且听渊渊，和康时击壤。
次韵答邵之才
黄庭坚（宋代）

文章真向古人疏，聊有孤怀与世殊。
陋质不堪华衮赠，可能薏苡似明珠。
拟寒山寺 其一三三
释怀深（宋代）

贫穷难作福，富贵易造罪。有力无道心，有心无财贿。

有福有道心，百中无一二。不见老瞿昙，福慧二严美。
长沙开元寺昔与故长林许侍御题松竹
李群玉（唐代）

墙阴数行字，怀旧惨伤情。薜荔侵年月，莓苔压姓名。

逝川前后水，浮世短长生。独立秋风暮，凝颦隔郢城。
华亭百咏·华亭谷
许尚（宋代）

瀰温达迥野，潮汐往来频。
惯识松陵路，重来不问津。
送女子
刘商（唐代）

青娥宛宛聚为裳，乌鹊桥成别恨长。

惆怅梧桐非旧影，不悲鸿雁暂随阳。
鹧鸪天
朱敦儒（宋代）

唱得梨园绝代声。前朝惟数李夫人。自从惊破霓裳后，楚奏吴歌扇里新。

秦嶂雁，越溪砧。西风北客两飘零。尊前忽听当时曲，侧帽停杯泪满巾。
太白远游
崔敦礼（宋代）

人间不可以托兮，信长风而云行。
浩漫其将何之兮，怅飘忽而徂征。
天生材以有用兮，思逢时而经纶。
苦恩疏而媒劳兮，坐长叹以抚膺。
鸡聚族以争食兮，凤孤飞而无隣。
璚草隐於深谷兮，层丘蔽以苍榛。
骅骝拳跼而不得食兮，蹇驴得志以鸣春。
蝘蜓嘲龙兮鱼目混珍，嫫母衣锦兮西施负薪。
世道有此翻覆兮，谁察余之坚贞。
块独处此幽默兮，乃龟息而虬蟠。
不旷荡以纵适兮，何拘挛以守常。
将倚剑乎天外兮，欲挂弓於扶桑。
以倥偬而为巢兮，以虚无而为场。
运以大风之举兮，假以摩天之翔。
前期浩乎漫漫兮，浮四海而横八荒。
赤玉舄以东上兮，烟苍苍其逢山。
逢羽人於天门兮，方瞳好其容颜。
遗我书以鸟迹兮，读不閒而三叹。
偶然值乎青童兮，绿发双双其云鬟。
笑我学仙之晚兮，蹉跎凋乎朱颜。
玉女飘飘而下兮，遗我以流霞之杯。
稽首拜而自笑兮，问南登之路岐。
采姹女於江华兮，收河车於清溪。
卧香炉以餐霞兮，窥石镜而心清。
遥见仙人於彩云兮，把芙蓉於京。
期汗漫於九垓兮，接卢敖於太清。
乘兴任夫所适兮，鸣驺忽其西驰。
栽若木於西海兮，采琼蕊乎昆山。
揖叔卿於云台兮，恍惚凌乎紫冥。
饮玉浆於丹丘兮，备洒扫以明星。
赤松借予以白鹿兮，挟两龙以相从。
传秘廖於韩众兮，精诚与夫天通。
西上既穷其登攀兮，云飘然而无心。
八极可以神游兮，赋大鹏於北溟。
激三千以崛起兮，向九万而迅征。
访广成於至道兮，闻大块之幽居。
掇玄珠於赤水兮，天下不知其所如。
凌云霄以直上兮，入无穷而遗形。
骑日月而羽化兮，翼鸳鸾而云行。
出宇宙之寥廓兮，羾阊阖之峥嵘。
载长云之河车兮，十二楼与五城。
登真朝於玉皇兮，赐琼浆以玉杯。
听天语之察察兮，廓如云而天开。
天地同乎枯槁兮，生世如乎转蓬。
君子化为猿鹤兮，小人或为沙虫。
营营为何所求兮，鸡鸣趋乎四关。
十步而九太行兮，世路多乎险艰。
传其语以铭骨兮，永愿辞於人间。
忽魂悸以魄动兮，即归路而长叹。
转天车於六龙兮，云骈下而飘翩。
风为马兮霓为裳，靡星旃兮回鸾车。
烛龙衔光以照物兮，列缺挥鞭而启途。
欻翳景以横翥兮，逆高天以下垂。
望四海兮何漫漫，长相思兮在长安。
复长剑而归来兮，谒九重之天门。
白日照吾之精诚兮，效剖胆而输肝。
吐峥嵘之高论兮，开浩荡之奇言。
所谓代马不思乎越兮，越禽不恋乎燕。
蒜山被始兴王命作诗
鲍照（南北朝）

暮冬霜朔严。
地闭泉不流。
玄武藏木阴。
丹乌还养羞。
劳农泽既周。
役车时亦休。
高薄符好蒨。
藻驾及时游。
鹿苑岂淹睇。
兔园不足留。
升峤眺日軏。
临逈望沧洲。
云生玉堂里。
风靡银台陬。
陂石类星悬。
屿木似烟浮。
形胜信天府。
珍宝丽皇州。
白日回清景。
芳醴洽欢柔。
参差出寒吹。
飉戾江上讴。
王德爱文雅。
飞瀚洒鸣球。
美哉物会昌。
衣道服光猷。
感梦因接梦中所得诗句
金君卿（宋代）

我后同尧舜，君臣咏载歌。
天颜春日煦，庭列众星罗。
雅奏钧音合，穠香瑞气和。
逢辰膺帝睠，既醉任颜酡。
荐翣珍蒲异，仪庭舞兽多。
太平无一事，图报顾如何。
豁然阁
程俱（宋代）

云霞堕西山，飞帆拂天镜。
谁开一窗明，纳此千顷静。
寒蟾发淡白，一雨破孤迥。
时邀竹林交，或尽剡溪兴。
扁舟还北城，隐隐闻钟磬。
夏日览物思古人三首·嵇康
韩维（宋代）

翛然柳下锻，岂不遗世喧。
一忤贵公子，鸣弦竟谁冤。
性烈才且隽，有味孙登言。
盛暑夜起
王义山（宋代）

大块劳形为有生，为生受役自纷然。
几年寒暑人间世，一点灵明心上天。
欲待足时无了日，只今悟处是直诠。
烟霞终是吾归处，谁道丹砂可引年。
【中吕】迎仙客　暮春
李致远（元代）

吹落红，楝花风，深院垂杨轻雾中。小窗闲，停绣工。帘幕重重，不锁相思
梦。
次韵周敏卿秋兴三首
喻良能（宋代）

团团岩中桂，移根篱舍间。
秋风一披拂，袅袅天香寒。
对此径须饮，把酒酬西山。
浩歌何穷已，宁必素与蛮。
山水友别辞 地黄糖
王质（宋代）

风来闻清香，月来见清光。鶗鴂但先鸣，芐芭毋歇芳。

糖他糖，总弗强，草花树花争结房，迎梅送梅陂愈苍。
题县八景 其四 谷口樵归
卢宅仁（明代）

斜日堕西崦，晚风吹前路。樵牧归有期，牛羊下无数。

笛声远近残，谷口依微暮。在昔有子真，吾心犹欣慕。
吕城与苏庭藻饮
周孚（宋代）

俗物败人意，子来真醒心。陆沉何用叹，白堕不妨深。

老去惭连璧，情亲记断金。归途更清绝，天迥月低林。
阙题
释文珦（宋代）

吾生本不识字，人谓吾诗入微。
篇章聊复尔耳，止观然犹庶几。
曹六四歌同游灵岩因寄尊府判院
祖无择（宋代）

石湖浮动灵岩月，天静碧云低白烟。
此夜山川宜断取，为予携到若翁前。
咏史诗。马陵
胡曾（唐代）

坠叶萧萧九月天，驱兵独过马陵前。

路傍古木虫书处，记得将军破敌年。
贤者之孝二百四十首·黄香
林同（宋代）

冬月常温席，炎天每扇床。
如何汉天下，只有一黄香。
钱元质饮客月岩前小亭酒半月上移席坐岩下四
李流谦（宋代）

两山齐起屹双阙，一岩突出刳寒月。
成行松桂自昭穆，入耳流寒闻宫角。
向来妙思发天蕴，突兀小亭着能稳。
渔郎撑舟更何之，不信武陵眉睫近。
殷勤置酒临清夜，主人不凡客殊野。
酒酣烛暗月初上，却徙胡床坐岩下。
疎疎林阳光半轮悬，破碎寒塘万珪璧。
恐有仙人海上来，仿佛天风响环玦。
蟆颐先生有矜色，索我题诗纪清绝。
才薄将奈此景何，唤起吾家跨鲸白。
萧建侯邀赏菊因忆去年同游成二绝句 其二
陈恭尹（清代）

八阵图开在浅沙，将军闲卧兴无涯。知从枥下思千里，故向林中布五花。
葛陂怀古
李覯（宋代）

长房化去已千年，鬼魅纷纷不畏天。
老鳖若来为太守，何人杀向葛陂边。
四时诗 冬
徐瓘（宋代）

飞花雪片落梅残，兴发歌楼酒量宽。矶石钓鱼观冻手，衣蓑绿映暮江寒。
贫居即事
陆游（宋代）

地偏人罕到，秋晚日犹长。
病去筇枝赘，家贫菜粥香。
流泉通药垄，积雨润书囊。
欲谱幽居事，疏慵久未遑。
四贤古风寿帅阃·广成子
彭止（宋代）

崆峒郁岧峣，直上万丈强。
中有广成居，白石砌华房。
抱神磨自役，室静蔼生光。
岁丁千二百，来今讵可量。
土德方在御，斋心造其旁。
至道顾何在，愿一示其方。
云飞不待族，木落不待黄。
形功精则摇，于道未相当。
失之下为士，得者上为皇。
妙训閟玄局，为公发天藏。
诚能守其一，智故兼相忘。
往游无极乐，二仪久相长。
和潘仲严八绝
郑刚中（宋代）

露薄云轻物色佳，平平绿水映人家。
鸠鸣村暗开桑叶，燕舞风斜落杏花。
夏日杂咏
陆游（宋代）

兀兀从谁语？??寄一床。
不嗟头似葆，但苦汗如浆。
欹枕风生竹，勾帘日转廊。
非由静胜热，本体自清凉。
赠万松老人琴谱诗一首
耶律楚材（元代）

良夜沈沈人未眠，桐君横膝叩朱弦。千山皓月和烟静，一曲悲风对谱传。

故纸且教遮具眼，声尘何碍污幽禅。元来底许真消息，不在弦边与指边。
夏首犹清和（一作张聿诗）
黎逢（唐代）

早夏宜初景，和光起禁城。祝融将御节，炎帝启朱明。

日送残花将，风过御苑清。郊原浮麦气，池沼发荷英。

树影临山动，禽飞入汉轻。幸逢尧禹化，全胜谷中情。
颂证道歌·证道歌
释印肃（宋代）

八解六通心地印，晃晃恢恢非远近。
六通八解者全彰，念彼劳生提后进。
夜坐次林海山韵
黄庚（元代）

人倚幽窗夜未阑，竹炉灰冷篆烟残。
一天露气星辰湿，万壑风声草木寒。
老去客怀多感慨，年来世事转艰难。
何时归隐孤山下，明月梅花约共看。
春秋战国门。再吟
周昙（唐代）

戏问将何对所耽，滑稽无骨是常谭。

昔时王者皆通四，近见君王只好三。
董烈妇行
祝允明（明代）

大壑松不雕，高山石不朽。
覆载无改易，世有董烈妇。
烈妇王氏无桂芳，十七嫁与董家郎。
董郎卧瘵一年死，烈妇呕血手敛藏。
当时信誓对日月，谁能上掩日月光。
死生契阔志不违，老姑无依老母嫠。
母与烈妇伯父期，他年徐与重结褵。
为言：“汝婿昔僦居，婿死居停主人将夺之。
汝曷来归与汝栖，与汝伯父相因依。
”烈妇闻命志益悲：“未闻太行王屋曾为愚公移？天地生
我死我自有处，何有一撮茅土为瀍帷？”啼眠风洒洒，母
日护之不少舍。
后数日母去，谓：“汝送我而后返，吾不汝诈。
”妇勉从母归，稍进一饭喀喀哽塞不能下，长号浪浪泪满
把。
投匕曰：“我去。
”母复送之野。
烟云惨淡日一抹，宣公桥下水泼泼。
妇云：“母乎！河水清且沦漪，吾往从之，乐不可遏。
”母闻惊绝色惨怛，大呼褰裳不可脱。
渐台水深濑水阔，断萍芒芒强令活。
去矣还复入君门，抱君灵主哭诉君：“君神在木闻不闻，
肉摧血裂魂纷纶。
母去儿解防，儿身终自妨。
儿有十尺麻，为君系三纲。
”粗粗髽绖移在脰，玉质高悬几筵右。
手持元气还乾坤，青天增高地增厚。
是时妇年才十八，英风烈烈塞宇宙。
呜呼！十五国风一共姜，南朝惟见李侍郎。
忠节不但臣节庆，为尔君夫何独幸。
岂弟君子洪嘉兴，二年一日风教行。
为尔成坟敕埋玉，彤管有绎光荧荧。
岂徒肇家声，岂徒信乡俗。
歌谣长吏泽，爱戴国家福。
慰存尽封恤，树劝望旌复。
呜呼！天下多美人，人百其身倘可赎。
壶山二首
陈藻（宋代）

远看颠狂近转迷，有才老死便幽栖。
咄嗟万里云弥合，昏黑孤城日正西。
北极河通千涧近，中央天接两傍低。
顿令病眼还苏醒，谁向他山更品题。
寄临川亲旧十首意到辄书不复次序 其一
吕本中（宋代）

偶从行李转江湖，所至翛然一物无。午枕久拚闲事业，夜窗新有静工夫。
闲居十首
陈造（宋代）

春来敢自贷衰慵，正要檀乐间白红。
爱竹少留枝策径，灌花分破著书功。
题孙丈庆琛桐江春泛图
姚燮（清代）

平漪静绿涵远岑，如我丈人深秀心。一十八峰绕迤逦，但闻鸟响无猿吟。

春烟四羃玉籁沈，春飔瀜瀜吹薄衿。萝屏夜挂戴山月，松露晨濯严濑衾。

青溪楼台天末阴，桐君招手嘉树林。一鹭明光独摇斝，万篁暗气能涩琴。

周禺许迈各千古，仙踪文采遥追寻。醉眠蕙雨渔榔晚，东睦山川空古今。
与成父自信同舟到饶分路而别以诗送之三首
赵蕃（宋代）

向来三复渭阳诗，羡汝此行亲见之。
若问乃兄何样似，家徒四壁更书痴。
秋晚杂书三十首 其十
方回（元代）

有金当报恩，有剑勿报雠。忘雠不过辱，忘恩禽兽俦。

雏乌哺其母，豺獭知献羞。岂伊具人面，曾不畜产侔。

鲁叟造化心，笔底天春秋。如彼货与魋，何足私怨尤。

千里忽命驾，□予将焉求。为言笃故谊，一饭敢不酬。
时眺
杨万里（宋代）

野意随宜有，山光入望无。
寒曦不自暖，落木几曾枯。
不分霜前树，长啼月下乌。
苦吟徐便悔，可惜数茎须。
庐山折桂一枝
董嗣杲（宋代）

风露木叶飞，崖谷清气足。
不知月中花，几番破粟玉。
深岩得秋易，香味真绝俗。
幽人领此妙，况寄虎溪曲。
花放怯衣单，只叹岁时促。
折来浸瓦瓶，夜赏欠醽醁。
赵守泛舟康侍郎有诗次韵
林季仲（宋代）

弹压湖山有主人，我如鸿雁亦来宾。
连云岛屿参差见，过雨林塘取次新。
霜橘似夸千户富，雪梅欲放一枝春。
酒醒月落愁无那，听彻残更断晓闉。
洞庭湖
刘清之（宋代）

天孙岁晚会湘灵，倒泻银河合洞庭。上下天光唯一白，中间山色不多青。

荆潭万里收尘滓，宇宙连宵失晦明。莫道人间少仙境，诗魂酒魄一时醒。
念奴娇 叠韵寿桂洲
陆深（明代）

天下奇才，算蛟龙、终不是池中物。妙小文章惊海内，秀气降生东璧。

八柱擎天，三长冠世，节操逾冰雪。神仙宰相，元来同是人杰。

同朝瑞霭茏葱，蓬莱阆苑，青鸟翩翩发。报道桑田还变海，铜狄要看磨灭。

赤暑全消，金风初动，进贤冠上发。况堪心事，一片长安秋月。
樱桃
黄正色（明代）

塞外含桃五月红，一尊相对晚来风。高情不在羲皇下，清梦常牵江水东。

荐庙久虚支子位，承恩敢望大明宫。诘朝又值蒲觞会，须信人间似转蓬。
颂古三十八首 其九
释从瑾（宋代）

不会黄梅佛法，梦中合眼惺惺。此地无金二两，俗人酤酒三升。
减字木兰花 其一 寄田不伐
吴则礼（宋代）

星星素发。只有鸣笳楼上发。看舞胡姬。带得平安探骑归。

故人渐老。只与虎头论墨妙。怀抱难开。快遣披云一笑来。
登穹窿绝顶望震泽同蒋香山作
周孝学（清代）

吴中富名山，穹窿独称长。郁律耸晴空，凭眺快无两。

兹来值秋霁，疏翠揽盈掌。行行跻笠峰，孱颜俯群象。

天平遥搢笏，卑犹成覆盎。云从岭下飞，飞鸟不能上。

西南临具区，风涛相震荡。烟消螺髻浮，日落新镜晃。

混合天水色，分坼吴越壤。呼吸凌青冥，啸歌脱尘鞅。

何当寻赤松，相与出世网。
次单推韵
张九成（宋代）

执别动经岁，年光换莫留。
壮心今已老，雅志自无求。
白日将诗遣，生涯著醉酬。
颓然烟瘴里，一饱更何忧。
长平怀古
文彦博（宋代）

此子徒能读父书，兵降始信蔺相如。却令后代承家者，每到长平戒覆车。
戴氏楼名折桂来觅诗赋二十八字
舒邦佐（宋代）

秋入高楼风露凉，疑从月里送清香。
五枝高折非难事，问取燕山窦十郎。
颂古十一首
释有权（宋代）

人人有个生缘，男儿所宇冲天。
若是争田竞地，我即唤死如眠。